*Likumprojekts*

**Grozījumi Krājaizdevu sabiedrību likumā**

Izdarīt Krājaizdevu sabiedrību likumā (Latvijas Republikas Saeimas un Ministru Kabineta Ziņotājs, 2001, 10. nr.; 2004, 2. nr.; 2007, 15. nr.; 2008, 13. nr.; 2009, 3. nr.; Latvijas Vēstnesis, 2010, 160. nr.; 2012, 92. nr.; 2013, 193. nr.; 2014, 113. nr.; 2017, 222. nr.) šādus grozījumus:

1. Izteikt 7.1 pantu šādā redakcijā:

**“7.1 pants. Krājaizdevu sabiedrības biedra izstāšanās un paju atsavināšanas kārtība**

(1) Biedrs var izstāties no krājaizdevu sabiedrības vai atsavināt krājaizdevu sabiedrībai savas pajas, iesniedzot krājaizdevu sabiedrības valdei rakstveida lūgumu par tā izstāšanos vai paju atsavināšanu krājaizdevu sabiedrībai. Krājaizdevu sabiedrības valde biedra lūgumu izskata triju mēnešu laikā no tā iesniegšanas dienas. Biedrs nevar iesniegt lūgumu par izstāšanos vai paju atsavināšanu pēc tam, kad pieņemts lēmums par krājaizdevu sabiedrības likvidāciju.

(2) Krājaizdevu sabiedrības valde ir tiesīga atteikt krājaizdevu sabiedrības biedra lūgumu par izstāšanos no krājaizdevu sabiedrības vai par paju atsavināšanu krājaizdevu sabiedrībai, ja biedra izstāšanās vai paju atsavināšanas rezultātā krājaizdevu sabiedrība neievēros kapitāla pietiekamības prasības vai arī pajas izmaksa varētu apdraudēt krājaizdevu sabiedrības maksātspēju vai drošu un piesardzīgu turpmāko krājaizdevu sabiedrības darbību. Krājaizdevu sabiedrības biedram ir tiesības iesniegt krājaizdevu sabiedrības biedru kopsapulcei (pilnvaroto sapulcei) sūdzību par atteikumu atļaut izstāties no krājaizdevu sabiedrības. Par krājaizdevu sabiedrības valdes lēmumu iesniegtas sūdzības izskatīšanai viena mēneša laikā sasaucama krājaizdevu sabiedrības biedru ārkārtas kopsapulce (pilnvaroto sapulce).

(3) Biedram, kas izstājies vai izslēgts no krājaizdevu sabiedrības, un biedram, kas atsavina krājaizdevu sabiedrībai savas pajas, paju izmaksa veicama gada laikā no gada pārskata apstiprināšanas dienas, ieturot no to vērtības zaudējumus, kas radušies krājaizdevu sabiedrībai, vai pieskaitot dividendi. Ja biedra paju vērtība pārsniedz 10 procentus no krājaizdevu sabiedrības pamatkapitāla, paju izmaksas termiņu var pagarināt līdz trim gadiem.”

1. Izteikt 17.panta 1.1 daļu šādā redakcijā:

“(11) Krājaizdevu sabiedrība mēnesi pirms tās biedru kopsapulces (pilnvaroto sapulces) lēmuma pieņemšanas paziņo Komisijai par nodomu izmaksāt dividendes, kas ir krājaizdevu sabiedrības peļņas daļa, kuru izmaksā krājaizdevu sabiedrības biedram atbilstoši viņa apmaksāto paju skaitam. Komisijai ir tiesības aizliegt krājaizdevu sabiedrībai izmaksāt dividendes, ja to izmaksas rezultātā krājaizdevu sabiedrība neievēros kapitāla pietiekamības prasības un riska darījumu ierobežojumus.”

1. Izslēgt 20.panta desmitajā daļā vārdus “papildpajām vai”.
2. Papildināt 20.pantu ar trīspadsmito daļu šādā redakcijā:

“(13) Komisija nosaka krājaizdevu sabiedrības darbību regulējošo un raksturojošo rādītāju aprēķināšanas un pārskatu iesniegšanas kārtību.”

1. Aizstāt 21.panta otrajā daļā vārdu “papildpaju” ar vārdu “paju”.
2. Papildināt 23.pantu ar piekto daļu šādā redakcijā:

“(5) Komisija nosaka krājaizdevu sabiedrības grāmatvedības kārtošanas un gada pārskata sagatavošanas kārtību.”

1. Papildināt 24.² pantu ar 6.1 daļu šādā redakcijā:

“(61) Vairākas krājaizdevu sabiedrības ir tiesīgas vienoties, lai saņemtu ārpakalpojumu no viena un tā paša ārpakalpojumu sniedzēja. Ārpakalpojuma līgumu paraksta visas krājaizdevu sabiedrības, kas noslēdz ārpakalpojuma līgumu. Krājaizdevu sabiedrības var deleģēt vienu krājaizdevu sabiedrību, kas vienlaikus ar ārpakalpojuma sniegšanas uzsākšanu iesniedz Komisijai informāciju par plānoto ārpakalpojuma veidu un ārpakalpojuma sniedzēju, lai uzsāktu ārpakalpojuma sniegšanu, ievērojot šā panta noteikumus.”

1. Izteikt 27.pantu šādā redakcijā:

**“27.pants. Krājaizdevu sabiedrības iekšējās kontroles sistēma**

(1) Krājaizdevu sabiedrība izveido efektīvu iekšējās kontroles sistēmu, lai nodrošinātu savu risku pārvaldīšanu un aktīvu aizsardzību, vadībai sniegtās informācijas patiesumu un savlaicīgumu, likumu, Komisijas normatīvo noteikumu un lēmumu, kā arī krājaizdevu sabiedrības politikas un procedūru ievērošanu.

(2) Komisija nosaka prasības krājaizdevu sabiedrības iekšējās kontroles sistēmas izveidei.”

1. Papildināt pārejas noteikumus ar 13. un 14.punktu šādā redakcijā:

“13. Grozījumi šā likuma 7.1 pantā, 20. panta desmitajā daļā, 21. panta otrajā daļā, ar kuriem tiek izslēgts šā likuma regulējums par papildpajām, stājas spēkā 2019.gada 1.janvārī.

14. Šā likuma 8.panta ceturtā daļa stājas spēkā 2018.gada 1.jūlijā.”

Likums stājas spēkā 2018.gada 1.martā.

Finanšu ministre D.Reizniece-Ozola